ທ່ານທຣຳ ຖອຍຈາກ ການຂູ່ ທີ່ຈະສືບສວນ ທ່ານນາງ ຄລິນຕັນ 
ປະທານາທິບໍດີ ທີ່ໄດ້ຮັບເລືອກໃໝ່ ທ່ານ Donald Trump ກ່າວວ່າ ຜູ້ສະໝັກ ປະທານາທິບໍດີ ຂອງພັກເດໂມແຄຣັດ ໄດ້ຮັບຄວາມເຈັບປວດ ມາຫຼາຍແລ້ວ.
ປະທານາທິບໍດີ ທີ່ໄດ້ຮັບເລືອກໃໝ່ ຂອງສະຫະລັດ ທ່ານ Donald Trump ປາກົດວ່າ ໄດ້ຖອຍຫ່າງອອກໄປ ຈາກຄຳໝັ້ນສັນຍາຈຳນວນນຶ່ງ ທີ່ໄດ້ກ່າວໄວ້ ຢ່າງໜັກແໜ້ນ ໃນລະຫວ່າງການໂຄສະນາຫາສຽງ ຮວມທັງ ຈະນຳເອົາຜູ້ສະໝັກປະທານາທິບໍດີຂອງພັກ ເດໂມແຄຣັດ ທ່ານນາງ Hillary Clinton ໄປເຂົ້າຄຸກ ທ່ານ Trump ໄດ້ພົບປະໃນວັນອັງຄານວານນີ້ກັບພວກນັກຂ່າວແລະບັນນາທິການຂອງໜັງສືພິມ New York Times ຊຶ່ງເປັນໜັງສືພິມທີ່ໜ້າເຊື່ອຖື ທີ່ທ່ານໄດ້ປະນາມ ໃນລະ ຫວ່າງການໂຄສະນາຫາສຽງນັ້ນວ່າ ເປັນໜັງສືພິມທີ່ບໍ່ໜ້າໄວ້ໃຈແລະປະສົບກັບ “ຄວາມລົ້ມແຫຼວ” ແຕ່ເວລານີ້ ທ່ານກ່າວວ່າ ເປັນໜັງສືພິມ ທີ່ທ່ານເຊື່ອຖື ແລະໜັງສືພິມ ທີ່ທ່ານອ່ານ ທ່ານ Trump ໃຫ້ຮ່ອງຮອຍຢ່າງແຂງຂັນວ່າ ທ່ານບໍ່ມີຄວາມຕັ້ງໃຈທີ່ຈະຮ້ອງຂໍໃຫ້ມີການສືບສວນເພີ້ມຕື່ມກ່ຽວກັບການໃຊ້ເຄື່ອງບໍລິການອີີແມລສ່ວນຕົວຂອງທ່ານນາງ Clinton ເວລາທ່ານນາງ ເປັນລັດຖະມົນຕີການຕ່າງປະເທດ ແລະຄຳຖາມຕ່າງໆ ກ່ຽວກັບມູນນິທິການກຸສົນ Clinton ທ່ານ Trump ກ່າວວ່າ “ຂ້າພະເຈົ້າບໍ່ຢາກສ້າງຄວາມເສຍຫາຍໃຫ້ແກ່ຄອບຄົວ Clinton ຂ້າພະເຈົ້າບໍ່ຕ້ອງການເລີຍ ທ່ານນາງໄດ້ຜ່ານຜ່າ ຫຼາຍສິ່ງຫຼາຍຢ່າງ ແລະໄດ້ຮັບຄວາມເຈັບປວດຢ່າງໃຫຍ່ຫຼວງ ໃນຫຼາຍດ້ານ ການໂຄສະນາຫາສຽງ ແມ່ນໂຫດຮ້າຍ ” ທ່ານ Trump ກ່າວວ່າ ການສືບສວນທ່ານນາງ Clinton ບໍ່ແມ່ນສິ່ງທີ່ທ່ານມີຄວາມຮູ້ສຶກຢ່າງແຂງຂັນວ່າ ຈຳເປັນຕ້ອງໄດ້ເຮັດ ທ່ານ Trump ໄດ້ກ່າວຕໍ່ພວກນັກຂ່າວ ແລະບັນນາທິການ ຂອງໜັງສືພິມ New York Times ວ່າ “ຂ້າພະເຈົ້າຄິດວ່າ ມັນຈະເປັນການສ້າງຄວາມແຕກແຍກທີ່ສຸດ ສຳລັບປະ ເທດຊາດ ຄວາມໂນ້ມອຽງຂອງຂ້າພະເຈົ້າກໍຈະແມ່ນວ່າ ອຳນາດໃດໆກໍຕາມທີ່ຂ້າພະເຈົ້າມີກ່ຽວກັບເລື້ອງນີ້ ກໍຄືເວົ້າວ່າພາກັນເດີນໜ້າຕໍ່ໄປ ນີ້ແມ່ນໄດ້ເຫັນກັນມາດົນນານແລ້ວ ມັນເປັນເລື້ອງທີ່ໜ້າເບື່ອຫຼາຍ ” ທ່ານ Trump ມັກກ່າວເຖິງທ່ານນາງ Clinton ວ່າ “Crooked Hillary” ທີ່ມີຄວາມໝາຍ ວ່າ “Hillary ທີ່ທຸຈະລິດ” ໃນລະຫວ່າງການໂຄສະນາຫາສຽງ ທ່ານຢືນຢັນໃນລະຫວ່າງ ການໂຮມຊຸມນຸມເຫຼົ່ານັ້ນແລະໄດ້ຟັງຝູງຊົນທີ່ພາກັນຮ້ອງໂຮວ່າ “ຈັບນາງເຂົ້າຄຸກ” ທ່ານໄດ້ໃຫ້ຄຳໝັ້ນສັນຍາວ່າຈະຕັ້ງຄະນະກຳມະການສອບສວນພິເສດຂຶ້ນເພື່ອສືບສວນຄະດີ ຂອງທ່ານນາງແລະແມ່ນກະທັງໄດ້ຂົ່ມຂູ່ໂດຍກົງວ່າຈະຈັບທ່ານນາງເຂົ້າຄຸກໃນລະຫວ່າງ ການໂຕ້ວາທີຜູ້ສະໝັກປະທານາທິບໍດີນັ້ນ